*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 31ης Οκτωβρίου 1984

που επιτρέπει στην Ελλάδα να θεσπίσει μέτρα διασφάλισης κατά την εισαγωγή ορισμένων προϊόντων

(Το κείμενο στην ελληνική γλώσσα είναι το μόνο αυθεντικό)

(84/555/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την πράξη προσχώρησης της Ελλάδας, και ιδίως το άρθρο 130,

Εκτιμώντας:

ότι, με την απόφαση 84/38/ΕΟΚ (1), η Επιτροπή εξουσιοδότησε την Ελλάδα να θεσπίσει μέτρα διασφάλισης σε ορισμένους τομείς, περιορίζοντας στους ανωτέρω τομείς τις εισαγωγές προϊόντων καταγωγής ή προέλευσης άλλων κρατών μελών, και να υπαγάγει σε καθεστώς επίβλεψης τις εισαγωγές των προϊόντων τρίτων χωρών έως τις 31 Οκτωβρίου 1984·

ότι, με επιστολή της 25ης Οκτωβρίου 1984, η ελληνική κυβέρνηση ζήτησε από την Επιτροπή να την εξουσιοδοτήσει, κατ' εφαρμογή του άρθρου 130 της πράξης προσχώρησης της Ελλάδας, να λάβει νέα μέτρα διασφάλισης στους τομείς των επίπλων, των νιπτήρων εκ πορσελάνης και άλλων κεραμικών υλών, των λουτήρων εκ χυτοσιδήρου ή χάλυβος, των ειδών κρουνοποιίας και των πλακιδίων επίστρωσης·

ότι οι ελληνικές αρχές ανακοίνωσαν στην Επιτροπή ορισμένο αριθμό στοιχείων, βάσει των οποίων είναι δυνατό να διαπιστωθεί ότι οι ανωτέρω τομείς εξακολουθούν να αντιμετωπίζουν σοβαρές δυσχέρειες·

ότι, εντούτοις, η Επιτροπή δεν είναι σε θέση, βάσει των στοιχείων αυτών, να αποφασίσει από τούδε όσον αφορά την οριστική απάντηση που θα πρέπει να δοθεί στην αίτηση της ελληνικής κυβέρνησης·

ότι, συνεπώς, για να αποτραπεί η επιδείνωση της σημερινής οικονομικής κατάστασης που θα μπορούσε να προκληθεί από κεροδοσκοπικούς ελιγμούς, θα πρέπει να εξουσιοδοτηθεί η Ελλάδα να εξακολουθήσει, για ένα μήνα, να επιβάλλει περιορισμούς στις εισαγωγές προϊόντων που ανήκουν στους συγκεκριμένους τομείς και είναι καταγωγής ή προέλευσης άλλων κρατών μελών, καθώς και να υπαγάγει τα προϊόντα των τρίτων χωρών σε καθεστώς επίβλεψης·

ότι η επιβολή του προσωρινού αυτού καθεστώτος είναι δυνατό να επιτρέψει στην Επιτροπή να λάβει, ιδίως, από την ελληνική κυβέρνηση τα αναγκαία στοιχεία που θα της επέτρεπαν να αποφασίσει οριστικά σχετικά με την αίτηση για λήψη μέτρων διασφάλισης που υποβλήθηκε από την ανωτέρω κυβέρνηση·

ότι όμως, εν πάση περιπτώσει, οι διατάξεις που θα θεσπιστούν δεν είναι δυνατό να έχουν σαν αποτέλεσμα τον περιορισμό των εισαγωγών προϊόντων των ανωτέρω τομέων σε επίπεδο κατώτερο από εκείνο που ίσχυσε, για ισοδύναμη περίοδο, όσον αφορά τις εισαγωγές που είχαν προβλεφθεί για τους πρώτους δέκα μήνες του 1984·

ότι, στην περίπτωση μη εξάντλησης των ορίων που καθόρισε η Επιτροπή στην απόφαση 84/38/ΕΟΚ, οι αρμόδιες ελληνικές αρχές δύνανται να εκδίδουν σχετικές άδειες εισαγωγής για ποσότητες επιπλέον εκείνων που αναφέρονται στην παρούσα απόφαση·

ότι, για να γίνει δίκαιη κατανομή των επιτρεπόμενων ποσοτήτων, τόσο μεταξύ των κρατών μελών όσο και μεταξύ των ενδιαφερομένων επιχειρηματιών, η Ελλάδα θα πρέπει να λάβει υπόψη τα υφιστάμενα εμπορικά ρεύματα,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η ελληνική κυβέρνηση εξουσιοδοτείται να περιορίσει ή να υπαγάγει σε καθεστώς επίβλεψης, έως τις 30 Νοεμβρίου 1984, και υπό τους όρους που αναφέρονται στη συνέχεια, τις εισαγωγές στην Ελλάδα των προϊόντων που αναφέρονται στο άρθρο 2.

Άρθρο 2

1. Οι εισαγωγές επίπλων των διακρίσεων 94.01 Β και 94.03 Β του Κοινού Δασμολογίου, εκτός από εκείνα των κωδίκων ΝΙΜΕΧΕ 94.01-20 και 91, καταγωγής ή προέλευσης κρατών μελών, περιορίζονται σε 282 τόνους.

2. Οι εισαγωγές νιπτήρων εκ προσελάνης και άλλων κεραμικών υλών, της κλάσης 69.10 του Κοινού Δασμολογίου, καταγωγής ή προέλευσης κρατών μελών, περιορίζονται σε 192 τόνους.

3. Οι εισαγωγές λουτήρων εκ χυτοσιδήρου ή χάλυβος, των κωδίκων ΝΙΜΕΧΕ 73.38-71 και 79, καταγωγής ή προέλευσης κρατών μελών, περιορίζονται σε 120 τόνους.

4. Οι εισαγωγές ειδών κρουνοποιίας, των κωδίκων ΝΙΜΕΧΕ 84.61-31, 35, 41, 45, 59, 69, 71 και 99, των οποίων το βάρος ανά τεμάχιο είναι ίσο ή μικρότερο των 5 χιλιογράμμων, καταγωγής ή προέλευσης κρατών μελών, περιορίζονται σε 200 τόνους.

5. Οι εισαγωγές πλακιδίων επίστρωσης, των κωδίκων ΝΙΜΕΧΕ 69.08-40, 63, 75, 85 και 99, καταγωγής ή προέλευσης κρατών μελών, περιορίζονται σε 3 444 τόνους.

6. Οι εισαγωγές των προϊόντων που αναφέρονται στις παραγράφους 1 έως 5, καταγωγής ή προέλευσης κρατών μελών, υπάγονται στο καθεστώς επίβλεψης που αναφέρεται στο άρθρο 4.

Άρθρο 3

Η εφαρμογή της παρούσας απόφασης δεν δύναται σε καμιά περίπτωση να έχει σαν αποτέλεσμα τον περιορισμό των εισαγωγών, για καθεμία από τις κατηγορίες προϊόντων που αναφέρονται στο άρθρο 2, σε επίπεδο κατώτερο από εκείνο που ίσχυε για ισοδύναμη περίοδο, όσον αφορά τα ανώτατα όρια εισαγωγών που είχε καθορίσει η Επιτροπή για τους πρώτους δέκα μήνες του 1984.

Τα όρια που προβλέπονται στην παρούσα απόφαση καθορίζονται με την επιφύλαξη της υποχρέωσης των ελληνικών αρχών να εξαντλήσουν τα όρια που είχε καθορίσει η Επιτροπή στην απόφαση 84/38/ΕΟΚ.

Άρθρο 4

Για την εφαρμογή του καθεστώτος επίβλεψης όσον αφορά τα προϊόντα που αναφέρονται στο άρθρο 2, οι ελληνικές αρχές εξαρτούν την εισαγωγή των προϊόντων αυτών από την προσκόμιση άδειας εισαγωγής που θα εκδίδεται, δωρεάν, από αυτές τις ίδιες και για κάθε ζητούμενη ποσότητα, εντός μεγίστης προθεσμίας δύο εργασίμων ημερών από την υποβολή της αίτησης.

Οι ελληνικές αρχές ενημερώνουν αμέσως την Επιτροπή για κάθε αισθητή αύξηση των εισαγωγών των προϊόντων που αναφέρονται στο άρθρο 2, προέλευσης τρίτων χωρών, σε σχέση με την κατάσταση που επικρατεί κατά την ημερομηνία που τίθεται σε ισχύ η παρούσα απόφαση.

Άρθρο 5

Οι ελληνικές αρχές χορηγούν στους ενδιαφερομένους, εντός μεγίστης προθεσμίας δύο εργασίμων ημερών από την υποβολή της σχετικής αίτησης, τις άδειες εισαγωγής των προϊόντων για τα οποία ισχύουν οι περιορισμοί που προβλέπονται στην παρούσα απόφαση. Οι άδειες αυτές εκδίδονται για ποσότητες που αντιστοιχούν στο 10 % των ποσοτήτων των μεριδίων που παραχωρήθηκαν κατ' εφαρμογή της απόφασης 84/38/ΕΟΚ της Επιτροπής.

Άρθρο 6

Για τη διαχείριση των ποσοτήτων για τις οποίες ισχύουν τα όρια που καθορίζονται στην παρούσα απόφαση, οι αρμόδιες ελληνικές αρχές λαμβάνουν υπόψη τα υφιστάμενα εμπορικά ρεύματα, τόσο όσον αφορά τη χώρα καταγωγής ή προέλευσης των συγκεκριμένων προϊόντων όσο και τους ενδιαφερόμενους επιχειρηματίες.

Άρθρο 7

Η ισχύς της παρούσας απόφασης αρχίζει την 1η Νοεμβρίου 1984 και λήγει την 1η Δεκεμβρίου 1984.

Άρθρο 8

Η παρούσα απόφαση απευθύνεται στην Ελληνική Δημοκρατία.

Βρυξέλλες, 31 Οκτωβρίου 1984.

Για την Επιτροπή

Etienne DAVIGNON

Αντιπρόεδρος

(1) ΕΕ αριθ. L 23 της 28. 1. 1984, σ. 37.